CELEX: 32012R0894
Language: bg
Date: 2012-08-06 00:00:00
Title: Регламент за изпълнение (ЕС) № 894/2012 на Комисията от 6 август 2012 година относно класирането на някои стоки в Комбинираната номенклатура

29.9.2012   
            
            
               BG
            
            
               Официален вестник на Европейския съюз
            
            
               L 264/3
            
         РЕГЛАМЕНТ ЗА ИЗПЪЛНЕНИЕ (ЕС) № 894/2012 НА КОМИСИЯТА
   от 6 август 2012 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или добавя допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.
            
         
               (4)
            
            
               Целесъобразно е при спазване на мерките, които са в сила в Европейския съюз относно системите за двоен контрол и за предварителен и последващ надзор на вноса на текстилни продукти в Европейския съюз, обвързващата тарифна информация, издадена от митническите органи на държавите членки по отношение на класирането на стоките в Комбинираната номенклатура, която не е в съответствие с настоящия регламент, да може да продължи да бъде използвана от титуляря за срок от 60 дни съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
            
         
               (5)
            
            
               Комитетът по Митническия кодекс не е изразил становище в срока, определен от неговия председател,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура по кода по КН, посочен в колона 2 от същата таблица.
   Член 2
   При спазване на мерките, които са в сила в Европейския съюз относно системите за двоен контрол и за предварителен и последващ надзор на вноса на текстилни продукти в Европейския съюз, обвързващата тарифна информация, издадена от митническите органи на държавите членки, която не е в съответствие с настоящия регламент, може да продължи да бъде използвана за срок от 60 дни съгласно член 12, параграф 6 от Регламент (ЕИО) № 2913/92.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 август 2012 година.
      
         
            За Комисията, от името на председателя,
         Antonio TAJANI
         
            Заместник-председател
         
      
   
   
      (1)  ОВ L 256, 7.9.1987 г., стр. 1.
   
      (2)  ОВ L 302, 19.10.1992 г., стр. 1.
   
      ПРИЛОЖЕНИЕ
      
                  Описание на стоките
               
               
                  Класиране
                  (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  Конфекциониран артикул, състоящ се от 10 правоъгълни ленти, всяка от които е дълга приблизително 25 cm и широка 2 cm, от нетъкани текстилни материали от синтетични нишки (полиетилен), втвърдени със свързващо вещество. Лентите са свързани по дължината си с гребеновидна перфорация.
                  Основната част от едната страна на лентите е едноцветна. Краищата и обратната страна на лентите са в бял цвят. Единият край на всяка лента съдържа механизъм за затваряне, състоящ се, върху лицевата част, от зигзагообразно щамповане, а върху гърба — от слой лепило, покрито с противозалепваща хартия, която следва да се отстрани при затваряне.
                  На лицевата страна на всяка ивица, точно преди системата за затваряне, но върху белия фон, е отпечатан в черно пореден номер с размер 5 mm.
                  След отделянето на лентите една от друга по гребеновидната перфорация всяка лента след затваряне представлява гривна, устойчива на разкъсване.
                  (Вж. снимка № 663) (1)
                  
               
               
                  6307 90 98
               
               
                  Класирането се определя от общи правила 1 и 6 за тълкуване на Комбинираната номенклатура, от раздел ХI, забележка 7, буква б) и забележка 8, буква а) и от текстовете на кодове по КН 6307, 6307 90 и 6307 90 98.
                  Обективните характеристики на изделието са, че основната част на всяка лента е едноцветна и поредният номер е отпечатан на незначително място и при носене на гривната е слабо забележим, много малък и ненатрапващ се. Като се имат предвид тези характеристики, идентифицирането на хора чрез цвета на гривната е основното предназначение, докато отпечатаният пореден номер изпълнява второстепенна функция. Тъй като същественият характер и основното предназначение на гривната се определят от нейния цвят, а не от отпечатания номер, класиране в глава 49 се изключва (вж. също обяснителните бележки към Хармонизираната система за глава 49, Общи, първа алинея).
                  Изделието е изработено от нетъкани текстилни материали от позиция 5603. Независимо от това, тъй като гривните се произвеждат като завършени артикули, готови за употреба след разделянето им една от друга по гребеновидната перфорация, те представляват „конфекционирани“ артикули от текстил по смисъла на забележка 7, буква б) към раздел ХI. Съгласно забележка 8, буква а) към раздел XI, глава 56 не се прилага за конфекционирани артикули. Следователно се изключва класирането в глава 56.
                  Не съществуват специфични позиции в раздел XI, обхващащи този вид конфекционирани артикули от текстил.
                  Ето защо артикулът трябва да бъде класиран като „Други конфекционирани артикули от текстил“ в код по КН 6307 90 98.
               
            
         
      
         (1)  Снимката е само за информация.